Grootkop in goudmynbedryf skuldig bevindArgieffoto. Andries Greyvensteyn, ŉ gesiene figuur in die goudraffineringsbedryf in Gauteng, en drie medepligtiges is Woensdag skuldig bevind aan die onwettige handel en besit van ongesuiwerde goud. Greyvensteyn (37) is die eienaar van Goldkit, ŉ geregistreerde goudraffinadery. Saam met Greyvensteyn is Quinton Hendricks (38), Morne Botha (50) en Johan van der Linde (53) in die Palm Ridge-landdroshof skuldig bevind. “Die skuldigbevinding spruit uit ŉ ondersoek deur die Valke na onwettige optrede deur die vier beskuldigdes,” het kapt. Tlangelani Rikhotso, woordvoerder van die Valke, gesê. Die beskuldigdes is in 2015 gearresteer nadat hulle verbind is aan verskeie gevalle van handel en besit van ongesuiwerde goud. Ongeveer R800 000 se kontant en gouddraende materiaal ter waarde van amper R20 miljoen is in hul besit gevind. Die polisie het daarop beslag gelê. Die vier sal weer op 8 Maart in die hof verskyn vir vonnisoplegging.